ΠΕΡΙΦΕΡΕΙΑ ΚΡΗΤΗΣ

ΓΡΑΦΕΙΟ ΤΥΠΟΥ

ΔΕΛΤΙΟ ΤΥΠΟΥ

10-11-2023

**Δράσεις ενημέρωσης και ευαισθητοποίησης της Περιφέρειας Κρήτης για μαθήτριες, μαθητές, γονείς και εκπαιδευτικούς σχετικά με τους κινδύνους στο διαδίκτυο της σύγχρονης εποχής και τις πρακτικές αντιμετώπισης τους**

Η Περιφέρεια Κρήτης, Αυτοτελές Γραφείο Ισότητας και Περιφερειακή Επιτροπή Ισότητας των Φύλων Κρήτης (Π.ΕΠ.Ι.Σ.), σε συνεργασία με τη Διεύθυνση Δίωξης Ηλεκτρονικού Εγκλήματος της Ελληνικής Αστυνομικής πρόκειται να υλοποιήσουν δράσεις ενημέρωσης και ευαισθητοποίησης για μαθήτριες/-τές, εκπαιδευτικούς και γονείς, με θέμα: «Κίνδυνοι στο διαδίκτυο της σύγχρονης εποχής και πρακτικές αντιμετώπισης». Στόχος των παραπάνω δράσεων είναι η προστασία παιδιών και εφήβων κοριτσιών και αγοριών από τις παραβιαστικές συμπεριφορές στον ψηφιακό κόσμο, τη διαδικτυακή παραπλάνηση και παρακολούθηση, τη χωρίς συναίνεση διαμοίραση προσωπικών στιγμών και το σεξουαλικό διαδικτυακό εξαναγκασμό και η εκπαίδευση τους στην ασφαλή χρήση του διαδικτύου.

Οι δράσεις αυτές σηματοδοτούν την έναρξη του «Κύκλου εκπαιδευτικών και ενημερωτικών δράσεων ασφαλούς πλοήγησης στο διαδίκτυο και πρόληψης της διαδικτυακής σεξουαλικής κακοποίησης/παρενόχλησης και της έμφυλης βίας 2023-2025», που θα πραγματοποιηθούν σε όλες τις Περιφερειακές Ενότητες της Κρήτης και εντάσσονται στο «Περιφερειακό Σχέδιο Δράσης Κρήτης για την Ισότητα των Φύλων 2023-2025».

Στις Περιφερειακές Ενότητες Ηρακλείου και Ρεθύμνου θα πραγματοποιηθούν οι παρακάτω δράσεις:

13/11/2023, 8:00π.μ.-2:00μ.μ., 4ο Γυμνάσιο Ηρακλείου, για μαθήτριες και μαθητές.

13/11/2023, 5:00-8:00μ.μ., 12ο Γυμνάσιο Ηρακλείου, για γονείς και εκπαιδευτικούς.

14/11/2023, 8:00π.μ.-2:00μ.μ., 3ο ΕΠΑΛ Ηρακλείου, για μαθήτριες και μαθητές.

14/11/2023, 5:00-8:00μ.μ., 3ο ΕΠΑΛ Ηρακλείου, για γονείς και εκπαιδευτικούς.

15/11/2023, 8:00π.μ.-2:00μ.μ., Γυμνάσιο Ανωγείων, για μαθητές και μαθήτριες.

15/11/2023, 5:00-8:00μ.μ., Δήμος Ανωγείων (Αίθουσα Μανόλης Κεφαλογιάννης, κάτω από την Τράπεζα Πειραιώς), για γονείς και εκπαιδευτικούς.

Οι παραπάνω δράσεις θα πραγματοποιηθούν με την υποστήριξη του Ελληνικού Μεσογειακού Πανεπιστημίου, του Συμβουλευτικού Κέντρου Ηρακλείου του Κέντρου Ερευνών για Θέματα Ισότητας (ΚΕΘΙ) της Γενικής Γραμματείας Ισότητας και Ανθρώπινων Δικαιωμάτων, του Δήμου Ανωγείων, του Γυμνασίου Ανωγείων, του 4ου Γυμνασίου Ηρακλείου, του 12ου Γυμνασίου Ηρακλείου, του 3ου ΕΠΑΛ Ηρακλείου και των Συλλόγων Γονέων και Κηδεμόνων των παραπάνω σχολικών μονάδων.